Suid Afrikaanse Nuus Thread - Page 24 - Stormfront
Page 24 of 226 « First < 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 74 124 > Last »
08-03-2005, 12:19 AM #231
Victor se sterwensuur
KAAPSTAD. - Ds. Pietie Victor (68) het in 'n blombedding in die straat voor sy huis, met 'n vuurwapen nog in sy regterhand, gesterf nadat hy drie gewapende rowers probeer stuit het.
Só het die hooggeregshof hier gister gehoor oor die gebeure op 19 September 2003 toe Victor en drie beskuldigdes slaags geraak het. Na bewering het die drie by Victor se bure ingebreek en is hy met sy vuurwapen na buite, waar verskeie skote glo oor en weer geskiet is.
Insp. De Villiers Lourens, van die Durbanville-polisie, het getuig Victor se vrou, Annette, het na die polisiekantoor gebel en gesê daar is 'n skietery voor hul huis en dat haar man raakgeskiet is.
Lourens en 'n kollega was die eerste polisiebeamptes op die toneel. Hy het getuig toe hulle daar aankom, het hy aan Victor se pols en nek vir 'n polsslag gevoel, maar daar was niks.
Die vuurwapen in Victor se hand, glasstukke van vermoedelik 'n voertuig, asook verskeie patroondoppies en koeëlpunte is op die toneel versamel.
'n Man het op die toneel aan Lourens die beskrywing en registrasienommer van 'n motor gegee wat weggejaag het en dié inligting is aan ander polisiebeamptes deurgegee. Die man het die registrasienommer van die voertuig op sy hand neergeskryf.
Lourens het gesê verskeie inwoners was baie ontsteld en het kortliks aan hom geskets wat gebeur het.
Die verhoor is gister met 'n paar uur vertraag toe een van die beskuldigdes sy regsverteenwoordiger, adv. Sandra Houston, se mandaat beëindig het oomblikke voor die verhoor sou begin.
Mnr. Rashied Naidoo het gesê: "Sy (Houston) het nie my instruksies gevolg nie. Sy het voorgestel dat ek iets doen waarmee ek nie saamstem nie. Sy speel met my lewe." Die hof moes verdaag sodat 'n nuwe regsverteenwoordiger vir hom gesoek kon word. Ná onderhandelings is Houston weer aangestel.
Naidoo staan saam met mnre. André Esau en Riedewaan Cornelius tereg op aanklagte van huisbraak met die opset om te roof, roof met verswarende omstandighede, moord en die onwettige besit van 'n vuurwapen en ammunisie.
Naidoo is in Augustus 2003 vrygespreek op onder meer die moord op die Amerikaanse model mnr. Joe Colby wat in 2002 in Seepunt by sy woonstel vermoor is. Dit was vyf weke voor die beweerde moord op Victor. Die staat kon destyds nie bo redelike twyfel bewys Naidoo was by die voorval betrokke nie. Twee ander mans is skuldig bevind aan Colby se moord, asook op vyf ander aanklagte.
Cornelius, van Kalksteenfontein, het in sy borgtogaansoek erken dat hy ook teregstaan op vier verskillende sake van gewapende roof en een van moord.
Hy is in een saak op eie verantwoordelikheid vrygelaat en het in die ander sake borgtog gekry. Hy was tydens die Victor-moord op borgtog.
Victor was 'n NG predikant en was van 1985 tot 1996 leraar in Wynberg.
Ds. Janlu Kuyler van die NG kerk Durbanville-Bergsig het Victor ná sy dood beskryf as 'n man met 'n passie vir die verloopte mense. "Die ander ding in sy lewe wat hom na aan die hart gelê het, was sy Afri?kanerskap. Hy was 'n groot patriot," is destyds berig.
Victor was bekend vir sy werk onder hawelose mense in Kaapstad.
Al drie beskuldigdes het gister onskuldig gepleit. Esau het in sy pleitverduideliking aangevoer hy was daar, maar nie met die opset om te roof nie, Naidoo het geen pleitverduideliking nie en Cornelius beweer hy was tydens die voorval in die Woodstockse polisieselle.
Die saak voor regter Siraj Desai duur voort.
08-03-2005, 12:25 AM #232
Brandstofprys 'moet verbruikers nog tref'
KAAPSTAD. - Selfs mense wat nooit by 'n vulstasie stilhou nie, sal die jongste brandstofprysverhoging van 27c aan die sak voel.
Dié verhoging het om middernag landwyd in werking getree.
Mnr. Brian Weyers, hoof-bemarkingsbestuurder van Shoprite Checkers, het gesê die winkelgroep voel elke dag die uitwerking van die hoë brandstofpryse.
"Met elke R1,80 wat die dieselprys opskuif, klim die broodprys met 2,5c. Die verbruikers besef dit nie. 'n Eenvoudige produk soos brood word deur die meeste mense, ook dié sonder voertuie, gekoop," het Weyers gesê.
Volgens hom verhoog die brandstofpryse die vervoermaatskappye se tariewe.
Die ekonoom mnr. Mike Schüssler van T-Sec het gesê die hoë brandstofprys het egter nog nie die verbruikersekonomie ten volle getref nie. Kospryse het die afgelope jaar gedaal en Suid-Afrikaners bestee nou 25% meer. Schüssler meen die loonverhogings vanjaar kon dit veroorsaak het.
Hoewel die brandstofprys gestyg het, lyk dit nie of verbruikers se ander uitgawes verminder het nie.
Volgens statistieke van die Suid-Afrikaanse Brandstofbedryfvereniging het petroleumprodukte - insluitend petrol, diesel, paraffien, vliegtuigbrandstof, skeepsolie, teerolie en vloeibare petroleumgas - van Januarie to Junie met 4% verhoog in vergelyking met dieselfde tydperk verlede jaar.
Mnr. Michael Keenan, markontleder van Economatrix in Johannesburg, het gesê die sterker rand dien as "konsiliasie vir die skok van die hoë brandstofpryse". Die brandstofpryse dra onregstreeks tot die algehele inflasiekoers by.
" 'n Hoër inflasiekoers dwing die Reserwebank om rentekoerse te verhoog. Die inflasiekoers is onder 5% en ek verwag 'n verlaging van die rentekoers teen die einde van die jaar.
"Ons het nog nie die volle effek van die hoër brandstofprys ervaar nie," het Keenan gesê.
Volgens Schüssler was daar ondanks die hoë brandstofpryse 'n rekord-motorverkope verlede maand.
Die brandstofprys het egter die vraag na motors met 'n ekonomiese brandstofverbruik beïnvloed.
Volgens Wilmer Müller, bestuurder van Wheels24, word dieselvoertuie beskou as die beste brandstofverbruikers, maar kan faktore soos hoogte bo seespieël, spoed en aantal passasiers 'n rol speel.
Die beste petrolverbruikers is die Diahatsu Sirion 1.3 wat 6,50 l/100 km verbruik. Tweede is die Fiat Punto 1.2 Active met 6,80 l/100 km.
Die beste dieselverbruikers is die Fiat Punto 1.3 JTD wat 5,20 l/100 km verbruik, die Citroen C4 1.4 HDI met 5,50 l/100 km en die VW Polo 1.9 TDI met 5,70 l/100 km.
08-03-2005, 12:28 AM #233
Twee blitsig vas ná transitoroof by Prins Albert
GEORGE. - Die polisie het twee vermeende transitorowers in hegtenis geneem ná gisteroggend se gewaagde rooftog naby Prins Albert waarin duisende rande se pensioengeld geroof is.
Kapt. Eddie Cronjé, die Suid-Kaapse polisiewoordvoerder, het gesê die twee verdagtes is op Laingsburg aangekeer.
Die polisie is egter steeds op soek na nóg rowers, waarvan sommige waarskynlik ernstig beseer is nadat hulle, ná 'n wilde jaagtog, in 'n botsing reg van voor betrokke was.
Die rooftog het omstreeks 06:00 sowat 40 km van Prins Albert af plaasgevind. Cronjé het gesê 'n aantal voertuie het klaarblyklik die All Pay-sekerheidsvoertuig gevolg wat op pad na Prins Albert was. Een van die voertuie het die sekerheidsvoertuig verbygesteek, 'n U-draai in die pad gemaak en reg van voor op die voertuig afgejaag. Die wagte in die sekerheidsvoertuig het uitgeswaai om 'n botsing te vermy, en twee van die voertuie waarin die transitorowers gery het, het gebots.
Die twee sekerheidswagte word by die hospitaal op Prins Albert vir snye, skrape, kneuswonde en skok behandel. Volgens hulle was daar sowat sewe gewapende rowers by die transitoroof betrokke.
"Dit was donker en die wagte kon nie mooi sien hoeveel rowers en voertuie betrokke was nie," het Cronjé gesê.
Benewens die geld, het die rowers ook die sekerheidswagte se wapens gebuit.
Daar iss rede om te glo dat van die rowers hoofsaaklik kopbeserings opgedoen het. Die polisie, wat verwag dat die rowers by hospitale om hulp sal gaan aanklop, het reeds navraag gedoen by hospitale in die buurdorpe Beaufort-Wes en Laingsburg.
Die rowers het die twee erg beskadigde voertuie op die toneel agtergelaat. Een van die voertuie is 'n wit Toyota Corolla met 'n CA-registrasienommer. Dit was nie 'n gesteelde voertuig nie en die polisie soek na die eienaar. Die ander voertuig is 'n blou Ford Bantam-bakkie, ook met 'n CA-registrasienommer, wat blyk gesteel te wees. Die polisie vermoed dat 'n silwerkleurige Toyota Corolla, sonder nommerplate, ook by die rooftog betrokke was, aangesien dit Maandag in die omgewing opgemerk is. Volgens die sekerheidswagte het die rowers weggejaag met 'n ligblou Venture, 'n wit BMW en donkerblou Mercedes.
Cronjé het versoek dat enigiemand met inligting oor Maandag se transitorooftog, of hospitaalpersoneel wat inligting het oor beseerdes wat hulp gesoek het, die ondersoekbeampte, insp. Van Onselen, bel by 023 5411 316/356/385, of die Stop Misdaadnommer by 08600 10111 skakel.
08-03-2005, 12:36 AM #234
Staking lê voor vir goudmyne
Die aftel vir 'n algehele staking in die land se goudmyne het gistermiddag laat begin met 'n kennisgewing van die National Union of Mineworkers (NUM) aan die Kamer van Mynwese dat dié vakbond Sondagaand begin staak.
Pogings deur die kommissie vir versoening, bemiddelling en arbitrasie (KVBA) om 'n skikking tussen die vakbonde en die kamer te probeer bewerkstellig het Maandagaand tot 'n einde gekom.
Mnr. Meshak Ramapolo, die kommissaris wat as bemiddelaar opgetree het, het gisteroggend 'n sertifikaat aan die drie vakbonde, die NUM, Solidariteit en Uasa, uitgereik dat die loongeskil nie opgelos kan word nie. Dit maak al drie vakbonde daarop geregtig om tot 'n beskermde staking oor te gaan, mits hulle 48 uur vooraf kennis gee.
Die tafel is daarmee gedek vir die eerste algehele mynstaking sedert 1987 toe die NUM, destyds onder aanvoering van mnr. Cyril Ramaphosa, alle myne regoor die land tot stilstand gedwing het.
Die NUM het twee weke gelede reeds besluit dat hy gaan staak tensy die kamer sy loonaanbod van verhogings van 4,5% vir amptenare en ambagsmanne en 5% vir werkers in die laer poskategorieë verhoog.
Die NUM eis verhogings van 12%. Dié vakbond het die onderhandelings in Mei begin met 'n looneis van 20%.
Uasa se verteenwoordigers in die goudbedryf het gisteroggend 'n vergadering by die vakbond se hoofkantoor in Roodepoort bygewoon waar reëlings vir 'n stakingstemming afgerond is. Die proses behoort teen Vrydagoggend afgehandel te wees.
Solidariteit het ook nog nie besluit wanneer hy begin staak nie.
"Daar was vorige jare heelwat onderhandelingsaktiwiteite in hierdie laat stadium wat 'n staking afgeweer het.
"Die partye was egter nog nooit só ver uitmekaar wat die aanbod en die eise betref nie," het dr. Frans Barker, hoofonderhandelaar van die kamer, gistermiddag gesê.
Alle oë is nou egter op die drie groot mynmaatskappye, AngloGold Ashanti, Gold Fields en Harmony, om te sien of hulle die eenheid tussen hulle gaan verbreek soos in vorige jare.
AngloGold het in vorige jare in 'n laat stadium, nadat stakingskennisgewings reeds uitgereik is, sy loonaanbod aan die NUM verhoog om 'n staking vry te spring.
Dit het dan uitgeloop op onderhandelings wat ter elfder ure op maatskappyvlak gevoer word.
Die drie mynreuse het egter vanjaar vooraf teenoor mekaar onderneem om 'n eenheidsfront te handhaaf, maar enorme druk gaan in die komende dae op hulle uitgeoefen word. Koste-inflasie in die mynbedryf was die afgelope jaar sowat 13%, wat dit feitlik onmoontlik maak om groter verhogings toe te staan.
Die mynmaatskappye hoop waarskynlik op 'n skikking van sowat 6%, maar kan dit nie nou reeds aanbied nie omdat dit werkers sal aanspoor om vir 'n groter verhoging te staak. Net AngloGold kan 'n verhoging van meer as 6% bekostig, maar sal nie meer as dit wil aanbied nie.
Harmony se winsmarges is te laag en ontleders verwag taamlik teleurstellende resultate van Gold Fields se Suid- Afrikaanse myne wanneer hy sy nuutste kwartaalverslag môre bekend maak.
08-03-2005, 12:41 AM #235
Telkom wil Okosa gryp oor ADSL
Telkom kan 'n draai voor die reg bank maak om beplande veranderings aan sy ADSL-prysstruktuur te keer.
Die groep het gister sy ontevredenheid met die onafhanklike kommunikasieowerheid van Suid- Afrika (Okosa) se beplande regulering van sy ADSL-diens uitgespreek. Okosa wil binne vier weke omvattende regulasies oor Telkom se ADSL-diens bekend maak.
Volgens mnr. Stephen White, hoof van produkontwikkeling by Telkom, sal Telkom Okosa nader om sekere "foute" in die beplande regulasies te bespreek. As dit nie suksesvol is nie, sal hy regstappe oorweeg.
Die groep se grootste beswaar hou verband met Okosa se plan om die sogenaamde dubbele heffing te stop. Telkom vra een tarief vir die huur van 'n ADSL-lyn en nog een vir toegang tot die internet.
Volgens White het Telkom duidelik bewys dat hy nie 'n dubbele inkomste ontvang nie, maar bloot sy koste onderverdeel. Okosa sê dit is nie die geval elders ter wêreld nie, maar White sê dat dié maatskappye bloot die koste saamvoeg en dat gebruikers steeds vir albei betaal.
White sê "oorhaastige regulering" wat dié gebruik keer sal dit baie moeilik maak om verdere uitbreiding van die ADSL-diens te regverdig.
Hy sê sodanige regulering sal keer dat Telkom die koste van sy ADSL-netwerk, wat reeds sowat R1 miljard beloop, kan verhaal. Dit sal ook sake vir die nuwe tweede vastelyn-operateur (SNO) baie moeilik maak omdat hy ADSL-dienste moet bekend stel om met Telkom mee te ding, maar nie in staat sal wees om sy kapitaalbelegging te finansier nie.
White sê Telkom sal berus in sommige van die ander beoogde regulasies oor die verlaging van pryse en groter dataperke wat Okosa voorgelê het.
Hy sê 'n ADSL-netwerk is afhanklik van die aantal gebruikers. Namate die gebruikers meer word, sal Telkom die pryse verder kan verlaag. Telkom se getal ADSL-gebruikers behoort binnekort deur die 100 000-kerf te breek.
Die groep sal ook begin om onbeperkte bandwydte en datagebruik op groothandelvlak aan te bied. ADSL-gebruikers het tans 'n dataperk en as hulle dit oorskry, het hulle glad nie meer toegang tot die internet of netwerke nie.
White sê Telkom sal onbeperkte toegang aan internetdiensverskaffers bied en koste sal op die grondslag van "betaal soos jy gebruik" gehef word.
08-03-2005, 01:17 AM #236
Jan Taks se mense kan staak
Die Suid-Afrikaanse Inkomstediens (SAID) sit met 'n staking ophande nadat lede van die vakbonde Nehawu en die Vereniging van Staatsamptenare (VSA) 'n geskil in loononderhandelings verklaar het.
Die twee vakbonde verteenwoordig 10 000 van die 15 000 werkers.
Nehawu het gister in 'n verklaring gesê al is daar vandag 'n vergadering om die dispuut op te los, is hy nie oortuig dat 'n ooreenkoms bereik gaan word nie. Daarom maak hy gereed om te staak.
Me. Tasneem Carrim, woordvoer der van die SAID, sê dit is voortydig om van 'n staking te praat omdat daar 'n ooreenkoms tussen die SAID en vakbonde is om die geskilresolusie-proses te volg.
Dit behels minstens twee rondes vergaderings voordat van stakings gepraat kan word.
Die werkers onderhandel sedert Mei vanjaar en het aanvanklik 'n salarisverhoging van 8,2% geëis.
Dit is sedertdien aangepas tot 7,3%.
Volgens Nehawu bied die belastinggaarder 6% aan nadat hy begin het met 'n aanbod van 4,5%.
Die vakbond wil ook 'n eenmalige betaling van R2 000 hê.
08-05-2005, 08:29 PM #237
Moordverdagte saag deur hoftralies met ystersaag
VANDERBIJLPARK. - 'n Vrou van Vereeniging, mev. Suzette Joubert (38), wat 'n ystersaag in die hofselle in die landdroshof in Vanderbijlpark ingesmokkel het om haar seun, mnr. André van Wyk (18), en sy vriend, mnr. Freddie Cilliers (28), uit aanhouding te help ontsnap, is op 26 Julie weens 'n klag van hulpverlening om 'n verdagte te help ontsnap, in hegtenis geneem.
Mnre. Freddie Cilliers (28) en André van Wyk (18) word daarvan aangekla dat hulle mnr. Louis Rothman (54) en sy vrou, Amanda (48), en mnr. Chris Bruwer (61), eienaar van Video-Mekka in Vereeniging, vermoor het. Hulle staan ook op verskeie aanklagte van roof tereg.
Van Wyk en Cilliers het reeds verskeie kere in die hof verskyn. Hulle moes op 25 Julie vir 'n borgaansoek in die A-hof in Vanderbijlpark verskyn. Hulle het voor hul verskyning probeer om die tralies van die hofselle met 'n ystersaag af te saag. Die saag is sowat twee weke gelede tydens een van hul hofverskynings deur Joubert ingesmokkel. Die twee beskuldigdes was reeds besig om die seldeur met 'n yster oop te forseer, toe die ander aangehoudenes die polisie geroep het.
'n Saak is ook hangend teen Van Wyk se stiefpa, nadat hy op 22 Mei weens klagte van intimidasie en regsverydeling in hegtenis geneem is. Hy het na bewering met staatsgetuies ingemeng. Die saak teen hom is tot 25 Oktober uitgestel vir verhoor. Van Wyk en Cilliers is steeds in aanhouding in die Leeuhof-gevangenis. Hulle moet weer op 11 Augustus in die landdroshof in Vanderbijlpark weens die dubbele moord op die Rothman-egpaar verskyn. Hulle het op 29 Julie weens die moord op Bruwer in die landdroshof in Vereeniging verskyn. Die saak is tot 12 September uitgestel.
* Rothman, eienaar van Rothman's bestuurskool in Vanderbijlpark, is op 18 Februarie vanjaar koelbloedig by sy huis in Frikkie Meyerboulevard op die dorp doodgeskiet. Sy erg aangerande vrou is deur 'n groep skoolkinders, sowat 'n kilometer van die egpaar se huis, in die veld gevind. Sy is sowat 'n maand na die voorval in 'n private kliniek dood. Bruwer is op 10 April koelbloedig voor sy winkel doodgeskiet. Insp. Thinus Oosthuizen is die ondersoekbeampte.
08-06-2005, 04:02 AM #238
Diewe leer: Moenie drink as jy werk nie
Wolmaransstad. - 'n Rooftog het lelik skeefgeloop vir diewe van die omgewing wat hul slagoffer se bier gedrink het en toe 'n ongeluk met sy bakkie gemaak het.
Een van die diewe het doodgebrand toe die bakkie aan die brand geslaan het.
Die diewe het eergister in die vroeë oggendure by 'n plaashuis in die omgewing ingebreek. Die eienaar was nie tuis nie.
Die plaashonde is geskop en geslaan om hulle uit die pad te kry - en toe is 'n venster gebreek om in die huis te kom.
Insp. Mvula Chaka, polisiewoordvoerder, sê talle leë bierbottels in die huis wys die diewe het eers goed gekuier voordat hulle verskeie goed in die bakkie gelaai en weggery het. Klere, elektriese toebehore, ou munte en ammunisie is onder meer gevat.
Die dief wat die bakkie bestuur het, het op 'n plaaspad sowat 20 km van Ottosdal af beheer oor die bakkie verloor. Dit het gerol en aan die brand geslaan.
Volgens Chaka is dit onseker hoeveel rowers daar was. Minstens een stel spore is by die ongelukstoneel opgemerk.
Die gesteelde goed het die polisie na die huis gelei waar ingebreek is.
08-06-2005, 04:06 AM #239
Onderwyseres, dogter in Tygerberg vermoor - man dood gekry
KAAPSTAD. - Twee voorstadskole is geruk deur die dubbele moord op 'n adjunkhoof en haar enigste dogter van Goodwood en die oënskynlike selfmoord van die vrou se verloofde ure later.
Mev. Wilma Viljoen (50) van die Laerskool Wolraad Woltemade in Bothasig, en haar dogter, Alexa (18), 'n matrikulant aan die Hoërskool Tygerberg, is Donderdagaand koelbloedig in hul huis in Hamiltonstraat doodgeskiet.
Die lyk van mnr. Johannes du Toit (51), vroeër van Ceres, is later gistermiddag met 'n kopwond op die plaas Welgegundt buite Durbanville sowat 2 km van sy voertuig gevind. Die polisie het hom sedert die moord op die vroue gesoek.
Hulle het sy voertuig teen 15:00 gekry. 'n Polisiehelikopter is ontbied om te help. 'n Vuurwapen is by die lyk gevind, het kapt. Elliot Sinyangana, polisie- woordvoerder, gesê.
Viljoen se lyk was in die tuin met 'n koëelwond in die kop. Alexa se lyk was in die huis se gang met skietwonde in die kop en rug. 'n Buurseun en die polisie het op die gru-toneel afgekom.
Du Toit was vroeër die aand by die Viljoens. Dié pa van 'n seun en dogter was die eienaar van 'n veiligheidsmaatskappy, het 'n vriend van 20 jaar geskok gesê.
Volgens hom was Du Toit 'n "sagmoedige Neelsie. Iets moes gebeur het wat hom laat knak het."
Die Burger het verneem Du Toit het bure ná die skietery gevra om na die huis te gaan, want die vroue het hulp nodig. Mev. Elna de Kock, Viljoen se suster, het gesê bure het haar Donderdagaand teen 22:00 gebel. Sy het gesê sy sal nooit weet wat die motief is nie.
Mnr. Chris van der Westhuizen, hoof van die Hoërskool Tygerberg, het gesê Alexa was 'n spontane en gewilde leerder.
"Haar onverwagte dood het onderwysers en leerders diep geskok. Ek het die matrieks gister ná berading met die toestemming van die departement van onderwys huis toe gestuur," het hy gesê.
. Intussen is niemand nog aangekeer oor die dubbele moord op mnr. Leon en mev. Netta Freylinck van Goodwood 'n maand gelede nie. Die polisie het gister 'n beloning van R50 000 aangebied vir inligting om die moordenaar vas te trek.
08-06-2005, 04:12 AM #240
Misdaad raak minder, mense banger
KAAPSTAD. - Die golf van misdaad wat sedert 1994 ál hoër oor Suid-Afrika gespoel het, is besig om te draai.
In die jongste uitgawe van die Instituut vir Sekerheidstudie (ISS) se publikasie SA Crime Quarterly sê mnr. Anton du Plessis en me. Antoinette Louw daar is 'n aansienlike afname in die meeste misdade, hoewel mense banger is as wat hulle in 1998 was.
Sedert 1994 het misdaad bly styg tot in 2001 toe dit konstant begin raak het, en in 2003-'04, waarvan die jongste syfers is, was daar 'n afname.
Du Plessis en Louw plaas egter klem op die feit dat geweldsmisdade steeds te hoog is. Daar was in die laaste jaar (2003-'04) sowat 20 000 moorde, 107 000 rooftogte met verswarende omstandighede en 266 000 ernstige aanrandings. Hulle sê ook die omvang van seksuele misdade teen vroue en kinders sal nooit bekend wees nie, omdat dit nie genoeg aangemeld word nie.
Die moordsyfer het sedert 1994 met 10% afgeneem. Die nasionale gemiddelde is 43 per 100 000 mense, wat maak dat Suid-Afrika nie meer die wêreld se moordhoofstad is nie.
In die Wes-Kaap is die moord-syfer steeds hoog op 60 moorde per 100 000 mense, hoewel dié syfer die afgelope jaar met 25% afgeneem het. Die navorsers skryf dit toe aan meer sigbare polisiëring en spesifieke operasies.
Poging tot moord het landwyd ook deur die jare toegeneem, maar die jongste syfer toon 'n afname van 18% op die vorige jaar.
"Verreweg die mees kommerwekkende tendens is roof met verswarende omstandighede. Tussen 1994 en 2004 het dié misdaad met 31% toegeneem. Tans is die syfer 288 per 100 000 mense," sê hulle.
In die laaste boekjaar het transito-rooftogte met 49% afgeneem, vergeleke met die vorige jaar se toename van 57%. Bankrooftogte het ook met 58% afgeneem.
Só ook het huisinbrake en diefstal uit voertuie albei met 14% afgeneem, en veediefstal is 13% minder.
Hulle meen egter mense is vandag banger vir misdaad as wat navorsing in 1998 getoon het en dat dit jare en volgehoue verbetering sal kos voordat Suid-Afrikaners sal glo dat dit werklik beter is.
Jorisna Bonthuys berig nuwe misdaadsyfers vir die afgelope boekjaar word voor einde September uitgereik.
Dít blyk uit 'n skriftelike antwoord van mnr. Charles Nqakula, minister van veiligheid en sekuriteit, wat gister in die parlement hier beskikbaar gestel is.
Page generated in 1.24114 seconds with 12 queries